# S p r á v a

z pracovnej cesty – účasti na zasadnutí jarného valného zhromaždenia (General Assembly, ďalej len GA) 2017 Európskej rady miest, urbanistov a územných plánovačov (ďalej len ECTP-CEU), ktoré sa uskutočnilo v Paríži, Francúzsko v priestoroch Pavillion de l´Arsenal 21, Boulevard Morland dňa 30. júna 2017

GA, ktorého sa zúčastnilo 25 delegátov z 13 členských krajín predchádzalo 12. bienale európskych miest, urbanistov a ÚP, s účasťou 9 týmov mladých plánovačov, a to z Talianska, Spojeného kráľovstva (2x), Francúzska, Španielska, Slovinska, Holandska, Belgicka a Maďarska; téma: olympijské a paraolympijské hry (Paríž 2024) a megaakcie (Svetová výstava, Paríž 2025) vo väzbe na kvalitu ich integrácie s mestom a jeho zázemím, otázky ich sociálnej kohézie, manažmentu, identity, prínosu pre kultúru, ŽP a ekonomickú konkurencieschopnosť. Analyzovali sa skúsenosti z miest , kde sa OH už uskutočnili, ako aj z miest, ktoré s kandidatúrou na OH z rozličných dôvodov neuspeli. Štúdie ukázali, že príprava veľkých udalostí a ich realizácia, resp. úsilie o ich čo najúčinnejšie využitie môže slúžiť ako katalyzátor spolupráce medzi mestami a ich zázemím/regiónom za účelom širšieho a dlhotrvajúceho prínosu pre celé územie. Ide o priestorovú spoluprácu medzi mestami a obcami. Pôjde aj o rezortnú spoluprácu, ktorá zahrňuje podnikateľskú a riadiacu sféru a občiansku spoločnosť. Práve v čase, keď mestá hľadajú vo zvýšenej miere zlepšené podmienky pre bývanie, plánovanie, dopravu a riešenie klimatických zmien, prínos veľkých akcií môže priniesť podstatné pridané hodnoty. Z bienale sa vydá e-kniha s dôrazom na urban planning, public space and mobility. V budúcnosti treba uvažovať aj s aktívnou účasťou mladých urbanistov a územných plánovačov zo Slovenska.

Vážnym bodom jarného GA boli voľby nového 6-členného výkonného výboru (ExCo) ECTP-CEU, vrátane rozdelenia funkcií: od jesenného GA do roku 2019 bude prezidentom ECTP-CEU Španiel Ignacio Peman, generálnym sekretárom Joris Scheers (Bel.). Nemcovi Michaelovi Steinovi pribudne okrem doterajšej funkcie pokladníka aj funkcia podpredsedu ECTP-CEU a jeho administrátormi budú Janeta Askewová (UK), Vladan Djokic (Srbsko) a Hendrik van der Kamp (Írsko).

Zaujali viaceré odborné body rokovania: ECTP-CEU musí v budúcnosti (po svojej 35-ročnej existencii) účinnejšie reagovať na zmeny v spoločnosti a následne v paradigme plánovania. V roku 2013 bola po 10-tych rokoch revidovaná aktualizované Aténska charta. ECTP však musí držať neustále krok s so zmenami v sociálnom, ekonomickom a politickom kontexte. Výzvy, ako sú migrácia, klimatické zmeny a environmentálne degradácie si vyžadujú koherentné riešenia, založené na práci multidisciplinárnych týmoch. Dôležitý krok k tomu sa urobil už na konci 80. rokov, a to rozšírením zamerania ECTP-CEU z „town planners“ k „spatial planners“.

Dnes je ECTP-CEU angažovaný do širokej palety aktivít, všetky sústredené okolo plánovacej praxe v Európe, a to v rámci 3 pilierov:

* *spoločné európske plánovacie princípy*, ktoré sú zakotvené do Európskej charty priestorového plánovania - vízie, záväznosti a úlohe plánovačov a Európskej charty participatívnej demokracie v procese priestorového plánovania. Spájanie princípov oboch chárt s profesiou plánovačov sa uskutočňuje už permanentne, a to prostredníctvom Pracovnej skupiny kvalifikačného uznania;
* *plánovacia prax:* prehlbovanie výmeny odborných skúseností je nosnou metódou práce. Pracuje viacero WGs, organizované sú pravidelné workshopy, najmä pre mladých plánovačov, úspešný je dvojročný cyklus hodnotenia najlepších prác, ako aj pravidelné bienale miest a urbanistov.
* *plánovacia reprezentácia:* znamená, že ECTP-CEU je otvorenou organizáciou, ktorá zastrešuje aj práce rôznych ďalších odborných organizácií s dosahom na plánovanie a život miest a regiónov.

Z tohto prehľadu vyplýva, že druhý pilier je srdcom činnosti ECTP-CEU; v praxi je možnosť stretávať sa 2x ročne v rámci GA ako aj pri digitálnych stretnutiach. ECTP-CEU dnes reprezentuje okolo 40 tisíc plánovačov v Európe, reprezentujúcich 35 členských organizácií. Väčšina prác sa vykonáva na dobrovoľnej báze (ročný rozpočet ECTP-CEU je len 70 tisíc EUR), napriek tomu je úspešná inštitucionálna robustnosť organizácie, profesionalizmus a efektívnosť. Postupne vznikli 3 kategórie členstva: členovia-partneri, korešpondujúci členovia a členovia so štatútom pozorovateľov.

Základom pre budovanie ECTP-CEU ako budúcej referenčnej organizácie je však päť princípov, ktorých náplň sa na GA upresňovala. Ide o princípy, ktoré sú súčasťou dokumentu ESPRO 2020 a ktoré treba nevyhnutne uplatniť aj v práci ZUUPS. Ide o:

1. Posilnenie primárnej úlohy ECTP-CEU ako európskej vzdelávacej (learning) a referenčnej siete. Hlavnou metódou činnosti je výmena odborných skúseností a pripravuje sa aj systém poradenstva na podklade najlepších praktických príkladov (best practices) a riešení. Úsilie je vytvárať kvalitné priestorové prostredie, aktívne zosieťovanie priestorových plánovačov, projektantov v mestách, urbanistov, policy-makers - politikov a všetkých ďalších profesionálov podieľajúcich sa na priestorových riešeniach v mestách a regiónoch. ECTP-CEU chce byť stretávacím bodom a platformou pre urbanistov (urban designerov) a priestorových plánovačov v Európe.
2. ECTP má byť viac inkluzívnou organizáciou, ktorá privíta všetkých jednotlivcov, verejnosť, polo-verejné a súkromné organizácie, ktoré sa stotožňujú s Európskou chartou priestorových plánovačov prijatou v Barcelone v r. 2013. Treba, aby sa všetci členovia usilovali o vyššiu kvalitu a udržateľnosť na poli priestorového plánovania a urbanistickej tvorby v Európe. Navyše ponúka sa druhý krok, rozširujúc svoju inkluzívnosť, a to zahrnutím všetkých disciplín viažucich sa na plánovací proces. Prioritou je intenzívnejšia práca s mladými plánovačmi, čo jednoznačne platí aj pre činnosť ZUUPSu.
3. Vytváranie solídneho partnerstva a platformy pre dialóg pre medzinárodne orientovaných plánovačov a organizácie. Pôjde o synergiu medzi organizáciami, mikro-, regionálnu- a globálnu územnú/geografickú integráciu, aj o prehlbovanie cezhraničnej spolupráce. Pre systematickejšiu prácu sa budú navrhovať existujúce a nové časové obdobia so špecifickými pracovnými programami, ktoré odsúhlasia na GA.
4. Poskytovanie vykonateľnej digitálnej platformy: ECTP-CEU potrebuje smarter, t.j. racionálnejší a inteligentnejší prístup v kombinácii s využitím potenciálov a kapacít členov s digitálnymi nástrojmi a údajmi. To vyžaduje nielen stále aktualizovanú webovú stránku, ale aj celý súbor digitálnych produktov a služieb (napr. digitálny prístup ku GA, virtuálny prístup k činnosti pracovných skupín a wikiplán systému plánovacej praxe - teda dať praktikom v Európe zaujímavý nástroj a prístup k zosieťovaniu odborníkov, stály a okamžitý prístup k prebiehajúcim výstavám, vydávaným publikáciám a dokumentom, plánom, výučbe, atď., čo znamená byť vždy on-line s prebiehajúcimi a budúcimi trendmi.
5. Získanie finančnej a inštitucionálnej nasýtenosti (robustnosti) a korporatívnych partnerov: treba stabilizovať členskú základňu. Ťažiskom ECTP-CEU zostávajú celoštátne/národné, regionálne a lokálne plánovacie organizácie a úzka spolupráca s verejným, poloverejným a privátnym sektorom ako aj korporatívnymi partnermi. Za tým účelom treba zintenzívniť činnosť pracovných skupín, prizývať najrôznejších delegátov, aby sa zúčastňovali prác v rámci WGs (úloha najmä pre prezidenta ECTP-CEU), pripraviť dokument, obsahujúci ďalšie kroky k vízii ECTP-CEU 2020, vrátane konkrétnejších návrhov, vždy odsúhlasovaných GA.

Na zasadnutí GA v Paríži sa výsledný doplnený dokument ESPRO 2020 (verzia z 15.5.2017) schválil. Poveril sa novozvolený ExCo, aby pripravil návrh novej organizačnej štruktúry, založenej na dokumente ESPRO 2020, a to pre jeho schválenie na jarnom zasadnutí GA v r. 2018. ExCo sa má tiež viac angažovať na získavaní korporatívnych partnerov tak, aby sa dosiahla finančná nezávislosť ECTP-CEU.

Priestorovú dimenziu treba hlbšie implantovať aj do ministerských materiálov CEMAT-u a ďalších ekonomicko-politických zoskupení. Podrobnejšie sa treba zaoberať migračnou krízou (v rámci vytvorenia novej WG). ECTP-CEU má dôslednejšie diverzifikovať odborné zosieťovania, prehlbovať tému ochrany európskeho dedičstva Už dnes sa treba pripravovať na konferenciu HABITAT IV (v Číne). Novou témou je mestská krajinotvorba (urban landscape) ako nová paradigma v plánovacom systéme. Súčasťou jedného z princípov je prísna zásada, že maximálne len 10 % z času každého stretnutia/zasadania ECTP-CEU sa môže/bude venovať administratíve.

Potvrdilo sa zameranie 12. európskej súťaže najlepších urbanistických a územnoplánovacích prác (do ktorého pravidelne prispieva prácami aj ZUUPS) na udržateľnú mobilitu, efektívnosť energetiky, strategický plánovací a participatívny demokratický proces. Prezidentom poroty bude Alfonso Vegara.

Jesenné GA 2017 bude 6.-7. októbra 2017 v Leuvene pri Bruseli. V prvý deň sa uskutoční medzinárodné sympózium “Zvyšovanie priestorovej efektívnosti v urbanizovaných územiach“, súčasťou GA bude technická exkurzia do znovu konvertovanej pamiatkovo chránenej budovy De Horn.

ExCo ešte na svojom zasadnutí dňa 4.3.2017 vo francúzskom Lille rozhodol, že členské príspevky organizácií zostanú v r. 2017 na úrovni roku 2016. Navrhlo sa tam, aby sa zriadila WG zaoberajúca sa marketingom ECTP-CEU. Alternatívou k jadrovému členstvu by mohlo byť tzv. plánovacie fórum (planning forum), kde by mohli byť aj jednotlivci, príp. združenia. Dôležitou úlohou ECTP-CEU je získanie ďalších podpisov pod Chartu participatívnej demokracie. V Lille sa získal podpis prezidenta Metropolitného regiónu Lille, v Paríži sa získal podpis starostky mesta Anne Hidalgo. Stále je aktuálne zriadenie WG k migračným problémom. Počíta sa s vytvorením samostatnej webovej stránky každého členského združenia. K tomu obdržia jednotlivé združenia osobitný ECTP-CEU Newsletter/Novinky. ECTP-CEU však víta každý iniciatívny príspevok aj na svoju centrálnu webovú stránku. Uvažuje sa o spoločnom členstve ECTP-CEU s ISOCaRP-om. ECTP má členstvo v porote ESPON k téme strategické územné rozvojové zdroje. K týmto zdrojom patrí aj lokálne a regionálne kultúrne dedičstvo.

Treba ešte uviesť, že k bodu “Spoločné európske plánovacie princípy“, súčasťou ktorého je uznávanie kvalifikácie a kvalifikačné princípy urbanistov a územných plánovačov, došlo viacero veľmi zaujímavých návrhov z členských organizácií; niektoré z nich pre ich závažnosť uvediem. Nutné je však uviesť, že treba jednoznačne rešpektovať špecifické podmienky jednotlivých krajín, požadovať vyššiu špecifickú zručnosť plánovačov, činných v oblasti cezhraničnej spolupráce a perspektívach makroregiónov (u nás VÚC). Veľká zodpovednosť spočíva na univerzitách. Žiada sa vyšší stupeň partnerstva medzi univerzitami a komorou. Vydané smernice nebudú záväzným nástrojom, majú poskytnúť zásady, rámec systému plánovania. Návrhy/odporúčania z členských organizácií ECTP-CEU:

1. **Nórsko**:

ocenilo Chartu európskeho územného/priestorového plánovania (2013) a Chartu participatívnej demokracie (2016) ako dobré nástroje aj k problému odbornej kompetencie a kvalifikácie v eur´pskom prostredí. Vychádzajúc z týchto dokumentov, odborná profesia v Nórsku má lepšie predpoklady pohnúť sa dopredu. Podporuje to aj dobre založený nórsky vzdelávací systém v oblasti priestorového plánovania i samotná prax. To podporuje aj Nórske fórum pre municipálne plánovanie. Odporúča sa preskúmať platnú legislatívu, či je spracovaná v duchu príslušných dokumentov a aktivít, ktoré by mali zahrňovať povinnosť byť kvalifikovaným pre všetkých profesionálov - urbanistov a územných plánovačov krajiny. K tomu slúžia etické smernice na národnej úrovni (vydané v r. 2016) v súlade s pripravovanými smernicami a vydanými chartami ECTP-CEU. Dovetok: tak ako v prípade Nórska aj ZUUPS by mali podporovať aktivity, vedúce k zlepšovaniu rámca činností našich urbanistov a územných plánovačov.

1. **AESOP (Asociácia európskych škôl plánovania)**:

smernice majú zdôrazniť význam školení plánovačov, ktoré im umožnia využívať získané kompetencie, súhlasné s prebiehajúcimi zmenami v spoločnosti a technológiách. Treba dosiahnuť užší kontakt AESOP s ECTP-CEU. RTPI upriamila v tejto súvislosti pozornosť na medzinárodné etické štandardy. Britská urbanistická spoločnosť je členom koalície a odporúča, aby sa do nej začlenili aj ďalšie členské krajiny ECTP-CEU. ExCo v tomto duchu pripravuje revidovanú verziu smerníc; chce v nich zohľadniť všetky relevantné odozvy z členských organizácií i ďašie materiály a ich schváliž už na jesennom zasadnutí GA v Leuvene 6,-7.10. 2017.

1. **Maďarsko (MUT)**:

musíme pripustiť, že územné plánovanie nemá dnes jasné pravidlá; je však integrálnou súčasťou územného managementu (governance). Preto navrhujeme zahrnúť kompetencie, súvisiace so strategickým manažmentom a územným (regionálnym, lokálnym, multiúrovňovým) riadením do revidovaných smerníc. Rozvoj miest a územia nie je len otázkou plánovačov, ale aj viacerých ďalších aktérov. Smernice by preto mali zdôrazniť, že profesia plánovačov je veľmi otvorená. Rovnako smernice by mali obsahovať dôležitosť geografických poznatkov, t. j. poznanie územia.

1. **Írsko (IPI)**:

* treba prehĺbiť špecifičnosť minimálnych štandardov vzdelávania plánovačov,
* ETCP-CEU by mala prijať definíciu a hodnotenie minimálnych štandardov vzdelávania plánovačov, ktoré by mali prijať a spĺňať aj členské krajiny. To je dôležité pre akreditáciu a vôbec členstvo v ECTP-CEU,
* ECTP-CEU by malo zvažovať formovanie strategických partnerstiev s ďalšími organizáciami, ktoré majú akreditáciu, teda mala by byť akýmsi pojítkom medzi akreditáciou na akademickej pôde a požiadavkami profesie. Navrhujú spoluprácu s AESOP (všetky tri školy v Írsku sú jej členmi). AESOP už začala proces hodnotenia kvality školení plánovačov v Európe. V prvej fáze zhodnotila 25 vzdelávacích programov. Vydala certifikáty a založila vzdelávaciu inštitúciu (Education Board) zodpovednú za hodnotenie programov. Na tejto iniciatíve AESOP by ECTP-CEU mala spolupracovať, možno na paralelnej báze s akreditačnými programami. Teda nehodnotiť školy ako také, ale ich vzdelávacie programy,
* v rámci európskeho kreditného systému (ECTS) by sa mala stanoviť minimálna úroveň kvantitatívneho štandardu vo forme minimálnej úrovne kreditov jednotlivých vzdelávacích kurzov,
* za problémové vidia zmenu z „minimálnych štandardov“ na „odporúčané štandardy“ (návrh GA),
* aj keď v celom vzdelávacom procese uznávajú špecifiká jednotlivých krajín, predsa sú za prijatie minimálnych štandardov pre všetky európske krajiny,
* náplň kompetencií by mala byť normálnym edukačným programom škôl,
* aplikácia smerníc je zodpovednosťou každého členského združenia. (J.S. tento bod by sa mohol aj upraviť/upresniť).

1. **Rumunsko (RUR)**:

* treba špecifikovať súbor kompetencií v súlade s kvalifikačnou úrovňou, alebo úrovňou štúdia odboru,
* zosúladiť celoštátnu legislatívu (tam kde existuje) s kompetenciami, získanými na akademickej pôde,
* príbuzné disciplíny nemôžu poskytnúť úplnú profesionálnu kompetenciu ako je to u kvalifikácie pre urbanistov a územných plánovačov,
* zdôrazniť treba úlohu členských združení v horeuvedených bodoch,
* potrebné je doplniť termín „plánovanie“ v zmysle „plánovanie, estetická a projektová uvedomelosť a kritičnosť“.

1. **Srbsko (STPA)**:

* každú jednotlivú profesionálnu kompetenciu treba špecifikovať,
* pokračujúci profesionálny rozvoj (CPD) plánovačov by mal byť predmetom záujmu národných združení,
* odvolávajúc sa na Bolognský systém plánovacej edukácii, vo všetkých členských krajinách by mali existovať určité spoločné pravidlá vo vzdelávacom systéme urbanistov a úzermných plánovačov,
* zdôrazniť treba funkcie/ulohy v zastavanom území (built environment), t.j. dopravy, katastru, komunálnej infraštruktúry, územného manažmentu, atď.

1. **UK a Severné Írsko (RTPI)**:

upozorniť treba na fakt, že smernice sa koncipujú ako odporúčajúce. Je na každej inštitúcii a združení, aby ich prijali spôsobom, ktorý sa im hodí, resp., ktorý vyhovuje miestnym podmienkam (okolnostiam, zvyklostiam).

Bratislava, 10.7.2017

Podáva: Juraj Silvan, člen ZUUPS, ktorého účasťou na GA poveril predseda ZUUPS Martin Baloga E-mailom zo dňa 16.6.2017.